Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 92/2002 του Συμβουλίου σχετικά με την επιβολή οριστικού δασμού αντιντάμπινγκ στις εισαγωγές ουρίας καταγωγής Λευκορωσίας, Βουλγαρίας, Κροατίας, Εσθονίας, Λιβύης, Λιθουανίας, Ρουμανίας και Ουκρανίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό αριθ. 92/2002 της 17ης Ιανουαρίου 2002, το Συμβούλιο επέβαλε οριστικούς δασμούς αντιντάμπινγκ στις εισαγωγές ουρίας καταγωγής Λιθουανίας και επτά άλλων χωρών, εξαιρουμένης της Βουλγαρίας, στην περίπτωση της οποίας είχε προταθεί ανάληψη υποχρέωσης.

Μετά από πολλές συναντήσεις μεταξύ της εταιρείας Joint Stock Company Achema στη Λιθουανία και των υπηρεσιών της Επιτροπής επροτάθη ικανοποιητική ανάληψη υποχρέωσης, πριν τη δημοσίευση των οριστικών συμπερασμάτων.

Εφόσον ήταν αδύνατο από διοικητικής άποψης να περιληφθεί στον οριστικό κανονισμό η αποδοχή της ανάληψης υποχρέωσης, προτείνεται προσαρμογή των μέτρων με την προσθήκη τροποποίησης στον κανονισμό (ΕΚ) αριθ. 92/2002 του Συμβουλίου.

Ζητήθηκε η γνώμη των κρατών μελών. Δεκατρία υποστήριξαν την πρόταση της Επιτροπής και δύο ετάχθησαν κατά.

Η Επιτροπή καλείται συνεπώς να εγκρίνει το επισυναπτόμενο σχέδιο απόφασης με το οποίο γίνεται αποδεκτή η ανάληψη υποχρέωσης καθώς και την πρόταση κανονισμού του Συμβουλίου για τροποποίηση του κανονισμού (ΕΚ) αριθ. 92/2002 και να τα δημοσιεύσει το συντομότερο δυνατό στην Επίσημη Εφημερίδα των Ευρωπαϊκών Κοινοτήτων.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 92/2002 του Συμβουλίου σχετικά με την επιβολή οριστικού δασμού αντιντάμπινγκ στις εισαγωγές ουρίας καταγωγής Λευκορωσίας, Βουλγαρίας, Κροατίας, Εσθονίας, Λιβύης, Λιθουανίας, Ρουμανίας και Ουκρανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/1996 [1] του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, και ιδίως τα άρθρα 8 και 9,

[1] ΕΕ L 56, 6.3.1996, σ. 1., όπως τροποποιήθηκε τελευταία από τον κανονισμό (EΚ) αριθ. 2238/2000 (ΕΕ L 257, 11.10.2000, σ. 2.)

την πρόταση που υπεβλήθη από την Επιτροπή μετά από διαβουλεύσεις με τη συμβουλευτική επιτροπή [2],

[2] EE C [...]

Εκτιμώντας τα εξής :

A. ΔΙΑΔΙΚΑΣΙΑ

1. Το Συμβούλιο, με τον κανονισμό (ΕΚ) αριθ. 92/2002 [3], επέβαλε οριστικούς δασμούς αντιντάμπινγκ στις εισαγωγές ουρίας καταγωγής Λευκορωσίας, Βουλγαρίας, Κροατίας, Εσθονίας, Λιβύης, Λιθουανίας, Ρουμανίας και Ουκρανίας και απήλλαξε έναν παραγωγό εξαγωγέα της Βουλγαρίας από τους εν λόγω δασμούς, δεδομένου ότι η Επιτροπή είχε αποδεχθεί ανάληψη υποχρέωσης από την εταιρεία αυτή.

[3] ΕΕ L 17, 19.1.2002, σ.1

2. Η εταιρεία Joint Stock Company Achema, πρότεινε ικανοποιητική ανάληψη υποχρέωσης στο πλαίσιο της διαδικασίας αντιντάμπινγκ σχετικά με τις εισαγωγές ουρίας, καταγωγής, μεταξύ άλλων, Λιθουανίας, πριν τη δημοσίευση των οριστικών συμπερασμάτων αλλά σε φάση κατά την οποία ήταν διοικητικά αδύνατο να περιληφθεί η αποδοχή αυτή στον οριστικό κανονισμό.

3. Η Επιτροπή, με την απόφαση XXXX, απεδέχθη την πρόταση ανάληψης υποχρέωσης της Joint Stock Company Achema. Οι λόγοι αποδοχής της εν λόγω ανάληψης υποχρέωσης εκτίθενται στην παρούσα απόφαση. Το Συμβούλιο αναγνωρίζει ότι οι τροποποιήσεις που πραγματοποιήθηκαν στην πρόταση ανάληψης υποχρέωσης έχουν ως αποτέλεσμα την εξάλειψη των ζημιογόνων συνεπειών του ντάμπινγκ και περιορίζουν σημαντικά τον κίνδυνο καταστρατήγησης υπό μορφή αλληλεπικάλυψης με άλλα προϊόντα.

4. Δεδομένης της αποδοχής της πρότασης ανάληψης υποχρέωσης, ο κανονισμός (ΕΚ) αριθ. 92/2002 του Συμβουλίου τροποποιείται ως εξής :

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 παράγραφος 2 του κανονισμού (ΕΚ) αριθ. 92/2002, τα δεδομένα για τη Λιθουανία αντικαθίσταται από τα ακόλουθα :

>ΘΕΣΗ ΠIΝΑΚΑ>

Άρθρο 2

Στον κανονισμό (ΕΚ) αριθ. 92/2002, ο πίνακας στο άρθρο 2 παράγραφος 1 αντικαθίσταται από τον ακόλουθο:

>ΘΕΣΗ ΠIΝΑΚΑ>

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος